[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 9.8.2010

COM(2010) 426 τελικό

2010/0231 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη θέσπιση των όρων και των προϋποθέσεων για τη συμμετοχή της Ελβετικής Συνομοσπονδίας στο πρόγραμμα «Νεολαία σε δράσει» και στο πρόγραμμα δράσης στον τομέα της διά βίου μάθησης (2007-2013)

ΑΙΤΙΟΛΟΓΙΚΗ ΕΚΘΕΣΗ

Η Ελβετία, μετά τα αποτελέσματα του δημοψηφίσματος του 1992, με το οποίο απορρίφθηκε η συμμετοχή της στη συμφωνία ΕΟΧ, εξακολούθησε να εκδηλώνει ενδιαφέρον για στενότερη συνεργασία με την Ευρωπαϊκή Ένωση στον τομέα της εκπαίδευσης, της μάθησης και της νεολαίας. Σε κοινή δήλωσή τους σχετικά με τις μελλοντικές διαπραγματεύσεις, η οποία επισυνάφθηκε στις επτά συμφωνίες που υπογράφηκαν στις 21 Ιουνίου 1999 μεταξύ της Ευρωπαϊκής Κοινότητας και της Ελβετίας, τα δύο μέρη δήλωσαν ότι οι προπαρασκευαστικές εργασίες ενόψει των διαπραγματεύσεων για τη συμμετοχή της Ελβετίας στα προγράμματα μάθησης και νεολαίας θα πρέπει να πραγματοποιηθούν σε σύντομο χρονικό διάστημα μετά τη σύναψη των εν λόγω επτά συμφωνιών.

Αυτό το πεδίο συνεργασίας εξετάστηκε πράγματι στον επόμενο γύρο διμερών διαπραγματεύσεων. Επειδή η δυνατότητα συμμετοχής της Ελβετίας δεν προβλεπόταν στη νομική βάση των προγραμμάτων για την εκπαίδευση, τη μάθηση και τη νεολαία τα οποία ίσχυαν την περίοδο 2000-2006 (Σωκράτης, Leonardo da Vinci και Νεολαία), συμφωνήθηκε οι διαπραγματεύσεις για μια συμφωνία συμμετοχής της εν λόγω χώρας να πραγματοποιηθούν μετά τη θέσπιση των διάδοχων προγραμμάτων.

Οι αποφάσεις του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, που θέσπισαν το πρόγραμμα «Νεολαία σε δράση» [1] και το πρόγραμμα δράσης στον τομέα της διά βίου μάθησης[2] για την περίοδο 2007-2013 προβλέπουν τη δυνατότητα συμμετοχής της Ελβετίας.

Το Συμβούλιο ενέκρινε, το Φεβρουάριο του 2008, την έναρξη διαπραγματεύσεων με την Ελβετία ενόψει της σύναψης συμφωνίας σχετικά με τους όρους και προϋποθέσεις συμμετοχής της στα δύο προγράμματα. Οι διαπραγματεύσεις ολοκληρώθηκαν τον Αύγουστο 2009 και το Συμβούλιο εξέδωσε στις 25 Ιανουαρίου 2010 απόφαση με την οποία εγκρίνει την υπογραφή της συμφωνίας και την προσωρινή εφαρμογή της από το έτος 2011.

Τα κύρια θέματα που αφορά η συμφωνία, η οποία υπογράφηκε στις 15 Φεβρουαρίου 2010, είναι τα ακόλουθα:

- Οι όροι, οι κανόνες και οι διαδικασίες που εφαρμόζονται για τα σχέδια και τις πρωτοβουλίες που υποβάλλουν συμμετέχοντες από την Ελβετία στο πλαίσιο των εν λόγω προγραμμάτων θα είναι οι ίδιοι με εκείνους που ισχύουν για τα κράτη μέλη, ιδίως όσον αφορά την υποβολή, την αξιολόγηση και την επιλογή των αιτήσεων και σχεδίων, τις ευθύνες των εθνικών φορέων υλοποίησης του προγράμματος, καθώς και τις δραστηριότητες που αφορούν τον έλεγχο της συμμετοχής τους στο πρόγραμμα.

- Η Ελβετία θα καταβάλλει ετήσια συνεισφορά σε κάθε πρόγραμμα, όπως ορίζεται στο παράρτημα ΙΙ της συμφωνίας.

- Όσον αφορά τα θέματα δημοσιονομικού και λογιστικού ελέγχου, η Ελβετία θα συμμορφώνεται με τις διατάξεις της Ευρωπαϊκής Ένωσης, συμπεριλαμβανομένων των ελέγχων από τους οργανισμούς της Ευρωπαϊκής Ένωσης και των ελέγχων από τις ελβετικές αρχές, όπως ορίζεται στο παράρτημα III.

- Η συμφωνία θα ισχύει έως τη λήξη των προγραμμάτων ή έως ότου ένα από τα μέρη κοινοποιήσει στο άλλο την επιθυμία του για λύση της συμφωνίας. Η συμφωνία μπορεί να παραταθεί αυτόματα, αν παραταθεί η διάρκεια των προγραμμάτων ως έχουν.

- Είναι προφανής η πολιτική σύνδεση μεταξύ της παρούσας συμφωνίας και της συμφωνίας για την ελεύθερη κυκλοφορία των προσώπων που υπογράφηκε στις 21 Ιουνίου 1999, αφού αποκλείεται η δυνατότητα παράτασης της πρώτης συμφωνίας σε περίπτωση λήξης της δεύτερης.

Σύμφωνα με τους όρους που θεσπίστηκαν για τις προηγούμενες συμφωνίες σχετικά με τη συμμετοχή της Ελβετίας σε άλλα προγράμματα της Ευρωπαϊκής Ένωσης, το Συμβούλιο εξέδωσε δήλωση στην οποία καλύπτονται τα θέματα που αφορούν τη συμμετοχή ελβετών εκπροσώπων ως παρατηρητών στις συνεδριάσεις των επιτροπών προγραμμάτων, με σκοπό την εξέταση σημείων ελβετικού ενδιαφέροντος.

Η Επιτροπή υποβάλλει, λοιπόν, τώρα στο Συμβούλιο πρόταση απόφασης για τη σύναψη συμφωνίας μεταξύ της της Ευρωπαϊκής Ένωσης και της Ελβετικής Συνομοσπονδίας σχετικά με τη θέσπιση των όρων και των προϋποθέσεων για τη συμμετοχή της Ελβετικής Συνομοσπονδίας στο πρόγραμμα «Νεολαία σε δράση» και στο πρόγραμμα δράσης στον τομέα της διά βίου μάθησης (2007-2013).

Το Συμβούλιο καλείται να εγκρίνει την ακόλουθη πρόταση απόφασης.

2010/0231 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη θέσπιση των όρων και των προϋποθέσεων για τη συμμετοχή της Ελβετικής Συνομοσπονδίας στο πρόγραμμα «Νεολαία σε δράση» και στο πρόγραμμα δράσης στον τομέα της διά βίου μάθησης (2007-2013)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 165 παράγραφος 4 και 166 παράγραφος 4, σε συνδυασμό με το άρθρο 218 παράγραφος 6 στοιχείο α),

την πρόταση της Ευρωπαϊκής Επιτροπής ,

την έγκριση του Ευρωπαϊκού Κοινοβουλίου[3],

Εκτιμώντας τα ακόλουθα:

(1) Η Επιτροπή έχει διαπραγματευτεί, εξ ονόματος της Ευρωπαϊκής Ενωσης, μια συμφωνία που αποσκοπεί να επιτρέψει στη Ελβετική Συνομοσπονδία να συμμετάσχει στο πρόγραμμα «Νεολαία σε δράση» και στο πρόγραμμα δράσης στον τομέα της δια βίου μάθησης (2007-2013), που θεσπίστηκαν αντίστοιχα από τις αποφάσεις αριθ. 1719/2006/ΕΚ[4] και αριθ. 1720/2006/ΕΚ[5] του Ευρωπαϊκού Κοινοβουλίου και του Συμβουλίου της 15ης Νοεμβρίου 2006.

2) Η συμφωνία υπογράφηκε εξ ονόματος της Ευρωπαϊκής Ενωσης στις 15 Φεβρουαρίου 2010, υπό την επιφύλαξη της σύναψής της σε μεταγενέστερη ημερομηνία, σύμφωνα με την απόφαση …./…./2010 του Συμβουλίου[6].

3) Η συμφωνία αυτή θα πρέπει να συναφθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο πρώτο

Η συμφωνία ανάμεσα στην Ευρωπαϊκή Ενωση και την Ελβετική Συνομοσπονδία, που υιοθετεί τους όρους και τις προϋποθέσεις για τη συμμετοχή της Ελβετικής Συνομοσπονδίας στο πρόγραμμα «Νεολαία σε δράση» και στο πρόγραμμα δράσης στον τομέα της δια βίου μάθησης (2007-2013), εγκρίνεται εξ ονόματος της Ευρωπαϊκής Ενωσης, καθώς επίσης και η δήλωση του Συμβουλίου σχετικά με τη συμμετοχή της Ελβετίας στις επιτροπές.

Τα κείμενα που αναφέρονται στην παράγραφο 1 επισυνάπτονται στην παρούσα απόφαση.

Άρθρο 2

Ο Πρόεδρος του Συμβουλίου προβαίνει, εξ ονόματος της Ευρωπαϊκής Ένωσης, στις κοινοποιήσεις που ορίζονται στα άρθρα 3 και 5 της συμφωνίας.

Άρθρο 3

Η παρούσα συμφωνία συνδέεται με την συμφωνία της 21ης Ιουνίου 1999 σχετικά με την ελεύθερη κυκλοφορία των προσώπων ανάμεσα στην Ευρωπαϊκή Ενωση και τα κράτη μέλη της αφενός, και της Ελβετικής Συνομοσπονδίας αφετέρου, που συνήφθη με απόφαση του Συμβουλίου της 4ης Απριλίου 2002.

Σε περίπτωση καταγγελίας της παρούσας συμφωνίας, η Επιτροπή εξουσιοδοτείται να ρυθμίσει με την Ελβετία τις συνέπειες αυτής της καταγγελίας σύμφωνα με το άρθρο 3 της συμφωνίας.

Άρθρο 4

Σε περίπτωση καταγγελίας της παρούσας συμφωνίας, η Επιτροπή εξουσιοδοτείται να ρυθμίσει με την Ελβετία τις συνέπειες αυτής της καταγγελίας σύμφωνα με το άρθρο 3 της συμφωνίας.

Άρθρο 5

Η θέση της Ένωσης, όσον αφορά τις αποφάσεις της μικτής επιτροπής η οποία προβλέπεται από την συμφωνία για την ελεύθερη κυκλοφορία των προσώπων που αναφέρονται στο άρθρο 4 της παρούσας συμφωνίας, αποφασίζεται από την Επιτροπή όταν πρόκειται για τροποποίηση των παραρτημάτων ενόψει της προσαρμογής τους σε τροποποιήσεις των πράξεων της Ένωσης αναφερομένων στη συμφωνία. Όσον αφορά τις λοιπές αποφάσεις της μικτής επιτροπής που προβλέπονται στο άρθρο 4 της παρούσας συμφωνίας, η θέση της Ένωσης αποφασίζεται από την Επιτροπή μετά από γνωμοδότηση των επιτροπών του προγράμματος «Νεολαία σε δράση» και του προγράμματος δράσης στον τομέα της διά βίου μάθησης σύμφωνα με τη διαδικασία που αναφέρεται στο άρθρο 9 παράγραφος 2 της απόφασης του Ευρωπαϊκού Κοινοβουλίου και του Συμβουλίου που θεσπίζει το πρόγραμμα «Νεολαία σε δράση» και στο άρθρο 10 παράγραφος 2 της απόφασης του Ευρωπαϊκού Κοινοβουλίου και του Συμβουλίου που θεσπίζει το πρόγραμμα δράσης στον τομέα της διά βίου μάθησης.

Άρθρο 6

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες

Για το Συμβούλιο

Ο Πρόεδρος

[1] Απόφαση αριθ. 1719/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση του προγράμματος «Νεολαία σε δράση» για την περίοδο 2007-2013 (ΕΕ L 327 της 24.11.2006, σ. 30).

[2] Απόφαση αριθ. 1720/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση προγράμματος δράσης στον τομέα της διά βίου μάθησης (ΕΕ L 327 της 24.11.2006, σ. 45).

[3] ΕΕ C …, της…, σ.…

[4] ΕΕ L 327 της 24.11.2006, σ. 30.

[5] ΕΕ L 327της 24.11.2006, σ. 45.

[6] ΕΕ L … της …, σ….